"Ek's weg met net my tas'' - Muriël Lategan
JY LEES NOU "Ek's weg met net my tas'' - Muriël Lategan
Haar hart ís baie seer, maar Muriël Lategan van Moorreesburg sit nie in sak en as oor haar egskeiding van die sanger Dozi nie. Sy vertel in 'n eksklusiewe onderhoud wat verkeerd geloop het in haar huwelik met Hendrik Opperman, soos sy hom noem.
"Die hele ding voel 'n bietjie onwerklik. Ek lees in die koerante en tydskrifte oor myself en ek het geen beheer daaroor nie, maar dit het my net sterker gemaak. Wat nie dood maak nie, maak sterk."
Ek's regtig oukei
Muriël het ná daardie vernietigende oproep vroeg in September, toe Dozi haar vanuit Londen (waar hy op 'n toer was) gebel en gesê het hy wil skei, hard gehoop hulle sal versoen raak. "Aanvanklik het ek gedink dis 'n grap. Hy het dikwels as hy kwaad was, gesê hy wil skei. Ek het al baie gehuil, maar ek is moeg van trane. Dit sal nooit weer tussen ons werk nie. En ek gun Hendrik net die beste. Ek hoop hy vind geluk by die regte vrou. Dit was heerlik om deur hom gekoester te word. Hy was mal oor my Swartlandse bry – vir hom was ek mooi, snaaks, spesiaal. Dis nie lekker om alleen te wees nie. Ek hét kort nadat ek gehoor het hy wil skei sommige aande 'n bietjie te veel gekuier om die seer te vergeet, maar 'n mens tel jou kop op en gaan aan. Daar is altyd 'n doel met alles, hoewel 'n mens dit nie verstaan nie. Daar is my wonderlike gesin en só baie mense op Moorreesburg, selfs groot mans, wat my kom drukkies gee, dikwels met trane in die oë. Ek kry die mooiste boodskappe op Facebook. Mense gee opreg om. Daar was miskien twee mense wat hulle in my pyn verlustig het. Ek dink soms is die dood makliker as egskeiding. Ek verlekker my beslis nie in Hendrik se pyn nie. Dis ook vir hóm swaar." En die wilde partytjie waar hy glo 'n model in sy swembad tequila gevoer het enkele weke nadat hy vir Muriël gesê het hy wil skei? "My eerste gedagte was: Hoekom het hy my nie genooi nie?"grap sy. Dan ernstiger: "In daardie stadium was ek al só seergemaak dat dít my nie erger pyn kon aandoen nie. Ek dink dit sou beter gewees het as hy gewag het totdat die egskeiding finaal afgehandel was. Wat my erger gevang het, was toe 'n joernalis kort ná die partytjie vir my per SMS vra of ek weet Hendrik het 'n nuwe meisie. Ek het só gehuil en gedink hoe kán hy so maklik aangaan met sy lewe as ék so sukkel.
"Die gerug van 'n nuwe meisie was nie waar nie, maar ek het dit eers later uitgevind. Hy het my pa, Nicky, die volgende dag gebel om verskoning te vra ná die koerantberig. Ek het al baie gedink die egskeiding is God se manier om my te straf omdat ek 'n vorige kêrel ná vyf jaar afgesê en hom baie seergemaak het. Die wiel het dalk gedraai. Hoekom ek? Maar ek besef die lewe skuld my niks. Geluk is wat jý daarvan maak. Ek wou baie graag Hendrik se kinders gehad het, maar nou is ek bly ek het nie. Eendag wil ek 'n wonderlike man ontmoet by wie ek kinders kan hê. Iemand wat my aanvaar – loud soos ek is. Iemand wat ek gelukkig kan maak. Ek glo nie jy verloor jou skoen en die prins kom daar aan soos in die sprokies nie. Of aan die ridder op die wit perd nie. Dalk moes my ma nie sulke stories vir my gelees het toe ek 'n kind was nie. Niks in die lewe is perfek nie. Maar ek wil nou net vorentoe gaan."
In 'n onderhoud met Huisgenoot (9 Oktober 2008) sê Dozi: "My liefde vir God kom eerste, dan my liefde vir myself, dan my liefde vir musiek, dan eers my liefde vir my vrou en my kinden my familie." Muriël wil nie nommer vier op iemand se lys wees nie. "God is uiteraard nommer een op almal se lys. Maar ek wil minstens nommer twee wees. In die Bybel staan as 'n man die dag trou, doen hy afstand van sy ouers en sy vrou is nommer een. Ek wou minstens darem voor sy kitaar gekom het."